程申叔來備言近况因與之飲
作者：董嗣杲
朝代：宋

paragraphs: 程子過我廬，俛首發悲歎。
前年遭兵火，故業委塗炭。
鄉邦更疫癘，骨肉盡離散。
不覺兩春度，夢中度昏旦。
昔仰茶園給，到此復牽絆。
山荒不可摘，舊引莫反汗。
掛官名籍在，催期有虚案。
出江既無力，安得便離岸。
東奔又西走，蹤跡甚鼠竄。
我今語程子，不消苦疑難。
爲生固艱苦，得利亦浩瀚。
逢時縱艱險，當作順境看。
今夜月色朗，誰將眼界換。
呼酒聮吟句，失笑兩醉漢。
棹舟過槃塘，身世入汗漫。